Oficiālais Vēstnesis L 144 , 12/06/2003 Lpp. 0010 - 0011



Komisijas Lēmums (2003. gada 11. jūnijs), ar ko izveido ekspertu grupu, kuras uzdevums ir konsultēt Komisiju par stratēģiju attiecībā uz negadījumiem transporta nozarē (2003/425/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, tā kā: (1) Visos transporta veidos vienmēr jānodrošina augsta un vienota līmeņa Eiropas pilsoņu aizsardzība. Transporta negadījumu un starpgadījumu neatkarīgas tehniskās izmeklēšanas ir viens veids, kā uzlabot drošību, nosakot šādu negadījumu cēloņus un tādējādi tos novēršot. (2) Negadījumu cēloņu izmeklēšanām nav jābūt saistītām ar kaitējuma atlīdzināšanu vai ar atbildības noteikšanu. Tādēļ tām jābūt neatkarīgām no izmeklēšanām, ko veic tiesu iestādes, apdrošināšanas sabiedrības, ražotāji, uzņēmēji un regulatīvās iestādes vai kāda cita puse, kuras intereses varētu būt pretrunā ar uzdevumu, kas uzticēts izmeklēšanas struktūrai vai vienībai. (3) Savā Baltajā grāmatā "Eiropas transporta politika 2010. gadam: laiks pieņemt lēmumu" [1] Komisija ir norādījusi, ka palielinās vajadzība pēc neatkarīgām tehniskām izmeklēšanām, kuru mērķis ir atklāt negadījumu cēloņus un tiesību aktu pilnveidošanas veidus. Šim nolūkam Komisija Baltajā grāmatā ir ieteikusi izveidot "neatkarīgu ekspertu grupu Komisijā, kuras pienākums būtu pilnveidot esošos tiesību aktus un pielāgot (Eiropas) metodes, inter alia, tehniskajai attīstībai". (4) Lai izskatītu visus jautājumus saistībā ar neatkarīgām tehniskām negadījumu izmeklēšanām, Komisija plāno izveidot ekspertu grupu, kuras uzdevums būtu konsultēt Komisiju par stratēģiju attiecībā uz negadījumiem transporta nozarē. (5) Minētās grupas izveidošana sekmēs Kopienas politikas attīstību neatkarīgas negadījumu izmeklēšanas jomā līdztekus citām attiecīgām konsultāciju procedūrām. Grupai jākonsultē Komisija par vajadzību pilnveidot esošos tiesību aktus un, ja vajadzīgs, par vajadzību izteikt priekšlikumu par jaunām iniciatīvām attiecībā uz visiem transporta veidiem, ieskaitot enerģijas transportu (naftas un gāzes cauruļvadi), IR PIEŅĒMUSI ŠO LĒMUMU. 1. pants Priekšmets Ar šo izveido ekspertu grupu, kuras uzdevums ir konsultēt Komisiju par stratēģiju attiecībā uz negadījumiem transporta nozarē, turpmāk tekstā — "ekspertu grupa". 2. pants Uzdevums Ekspertu grupa konsultē Komisiju par vajadzību pilnveidot esošos tiesību aktus un, ja vajadzīgs, par vajadzību izteikt priekšlikumu par jaunām iniciatīvām attiecībā uz visiem transporta veidiem, ieskaitot enerģijas transportu (naftas un gāzes cauruļvadi), bet izņemot arodveselības un darba drošības aspektus. 3. pants Sastāvs Ekspertu grupas sastāvā ir kvalificētas personas, kas ir kompetentas risināt jautājumus saistībā ar transporta drošību, jo īpaši saistībā ar neatkarīgām tehniskām negadījumu izmeklēšanām visiem transporta veidiem, ieskaitot enerģijas transportu (naftas un gāzes cauruļvadi). Grupā ir divpadsmit locekļu, un tās priekšsēdētājs ir Komisijas pārstāvis. 4. pants Iecelšana 1. Ekspertu grupas locekļus Komisija ieceļ katru atsevišķi, pamatojoties uz objektīviem kritērijiem attiecībā uz pierādītu kompetenci un pieredzi. Viņiem ir piešķirtas pilnvaras uz diviem gadiem, kuras var pagarināt vienu reizi ar Komisijas lēmumu. 2. Kad pilnvaru laiks beidzas, ekspertu grupas locekļi paliek amatā līdz brīdim, kad viņus aizstāj vai kad viņu pilnvaru laiku pagarina. 3. Loceklis zaudē pilnvaras līdz to beigu datumam, ja viņš atkāpjas no amata vai nomirst. Tad locekli aizstāj ar jaunu locekli, ko ieceļ Komisija atbilstoši 2. punktā minētajai procedūrai. 4. Uzaicinājumu iesniegt dalības pieteikumus publicē Eiropas Savienības Oficiālajā Vēstnesī. Komisija locekļus izraugās, pamatojoties uz pieteikumiem, kas saņemti pēc šā uzaicinājuma. Ar izvēles kritērijiem ņem vērā kandidātu kompetenci un pieredzi, viņu pārstāvnieciskumu un spēju sekmēt stratēģiskas diskusijas, un ar šiem kritērijiem sekmē līdzsvaru starp dažādu transporta veidu speciālistiem. 5. Locekļu sarakstu Komisija informācijai publicē Eiropas Savienības Oficiālajā Vēstnesī. 5. pants Uzdevuma termiņi, darba grupas un papildu eksperti 1. Divreiz gadā ekspertu grupa pēc Komisijas uzaicinājuma tiekas plenārsēdē Komisijas galvenajā mītnē. 2. Pildot 2. pantā norādīto uzdevumu, ekspertu grupa var izveidot ad hoc darba grupas. 3. Priekšsēdētājs pēc locekļa pieprasījuma vai pats pēc savas iniciatīvas var nolemt uzaicināt citus ekspertus apspriest īpašus jautājumus. 4. Ekspertu grupas locekļiem un visiem ekspertiem, kas uzaicināti saskaņā ar 3. punktu, atmaksā ceļa un uzturēšanās izdevumus saskaņā ar Komisijā spēkā esošajiem noteikumiem. 6. pants Konfidencialitāte Neierobežojot EK Līguma 287. panta noteikumus, ekspertu grupas locekļi neizpauž nekādu informāciju, ko iegūst, strādājot ekspertu grupā vai tās darba grupās. 7. pants Reglaments un sekretariāts 1. Ekspertu grupa pieņem savu reglamentu. 2. Ekspertu grupas sekretariāta darbību nodrošina Komisija. 8. pants Stāšanās spēkā Šis lēmums stājas spēkā tā publicēšanas dienā Eiropas Savienības Oficiālajā Vēstnesī. Briselē, 2003. gada 11. jūnijā Komisijas vārdā — priekšsēdētāja vietniece Loyola De Palacio [1] COM(2001) 370, 2001. gada 12. septembris, 69. lpp. --------------------------------------------------